Victor Ölander

Victor Rafael Ölander (11. lokakuuta 1897 Viipuri – 8. maaliskuuta 1973 Helsinki) oli suomalainen geodeetti ja tähtitieteilijä. 

Ölander toimi valtiongeodeettina 1934-1967 ja sai professorin arvon 1949. Hän tutki etenkin tähtien ominaisliikettä. Ölander laski pitkään Yliopiston almanakkaan auringon ja kuun nousu- ja laskuajat.

Ölanderin vanhemmat olivat tullitarkastaja Victor Emil Ölander ja Regina Hedman ja puoliso vuodesta 1924 Hildur Elvira Lohman. Toimittaja, ohjelmajohtaja Ragnar Ölander oli hänen veljensä. Victor Ölander tuli ylioppilaaksi 1915 ja valmistui filosofian kandidaatiksi 1921 ja lisensiaatiksi 1928. Filosofian tohtoriksi hän väitteli 1932. Uransa alkuvaiheessa Ölander toimi Helsingin yliopiston tähtitornin vt. observaattorina ja geodeettisen laitoksen nuorempana valtiongeodeettina. Hän osallistui myös Suomen valtion rajankäynteihin itärajalla 1940 ja Porkkalassa 1944.

Lähteet

Suomalaiset tähtitieteilijät
 Suomalaiset geodeetit
Suomalaiset professorin arvonimen saaneet
Vuonna 1897 syntyneet
Vuonna 1973 kuolleet